Ανάπτυξη συστημάτων και μεθοδολογιών συλλογής γεωδαιτικών δεδομένων με τηλεχειρισμό
Authors: Μολύβας Χαράλαμπος 
Published: December 2021

Στη σημερινή εποχή η εξέλιξη της επιστήμης και της τεχνολογίας δημιούργησαν τις προϋποθέσεις για την παραγωγή των χωροεικονογεωδαιτικών σταθμών (IASTS), οι οποίοι καθιστούν ικανή τη μετάδοση της εικόνας του στόχου που σκοπεύεται και τον ταυτόχρονο τηλεχειρισμό τους από κάποιον απομακρυσμένο παρατηρητή. Στην παρούσα διατριβή αναπτύσσονται και προτείνονται συστήματα και μεθοδολογίες για τον τηλεχειρισμό των χωροεικονογεωδαιτικών σταθμών (μέθοδος Remote Survey) με αναλυτική παρουσίαση των επιμέρους παραμέτρων των συστημάτων. Επίσης, παρουσιάζονται τα αποτελέσματα από την εφαρμογή των μεθοδολογιών σε ένα ικανό εύρος γεωδαιτικών εφαρμογών τόσο σε εργαστηριακό περιβάλλον, όπως ο έλεγχος μέτρησης οριζόντιων και κατακόρυφων διευθύνσεων σύμφωνα με το πρότυπο ISO 17123-3 και ο προσδιορισμός της ″Εξίσωσης αβεβαιότητας ενός συστήματος της μεθόδου Remote Survey″, όσο και σε ρεαλιστικές συνθήκες υπαίθρου, όπως ο έλεγχος μετακινήσεων ενός γεωδαιτικού δικτύου και η εκτέλεση αστρογεωδαιτικών παρατηρήσεων για τον προσδιορισμό του αστρονομικού αζιμούθιου τυχαίας διεύθυνσης. Το βασικό συμπέρασμα της διατριβής είναι ότι ο τηλεχειρισμός των χωροεικονογεωδαιτικών σταθμών είναι εφικτός, δεν αλλοιώνει την ονομαστική ακρίβεια των IASTS στη μέτρηση οριζόντιων και κατακόρυφων διευθύνσεων, μπορεί να χρησιμοποιηθεί για τον έλεγχο γεωδαιτικών δικτύων και για αστρονομικές παρατηρήσεις, βασίζεται στην υπάρχουσα μέθοδο Remote Survey [Lambrou E., 2014] και υλοποιείται με τις δύο μεθοδολογίες που ακολουθούν: 1η Μεθοδολογία Remote Survey: Ενσύρματη σύνδεση του χωροεικονογεωδαιτικού σταθμού στο διαδίκτυο μέσω της server device και τηλεχειρισμός του από την user device. Πλεονέκτημα της μεθοδολογίας η σταθερότητα που επιτυγχάνεται στην επικοινωνία μεταξύ των επιμέρους συσκευών όπως επίσης και η μεγαλύτερη ταχύτητα στη διάδοση του εκπεμπόμενου σήματος. Μειονέκτημα της μεθοδολογίας αποτελεί η δέσμευση για ενσύρματη σύνδεση η οποία και περιορίζει την ελευθερία των κινήσεων του σταθμού.2η Μεθοδολογία Remote Survey: Ασύρματη σύνδεση του χωροεικονογεωδαιτικού σταθμού στο διαδίκτυο με χρήση τεχνολογίας Wi-Fi και τηλεχειρισμός του από την user device. Πλεονέκτημα της μεθοδολογίας η ελευθερία των κινήσεων του σταθμού. Μειονέκτημα της μεθοδολογίας αποτελεί η μη σταθερότητα στη σύνδεση καθόσον διαπιστώθηκαν περιπτώσεις που είτε διακόπηκε η σύνδεση του σταθμού στο διαδίκτυο λόγω παρεμβολής άλλων δικτύων Wi-Fi είτε δεν ήταν δυνατή η σύνδεση σε επιθυμητά Wi-Fi δίκτυα.Για την υλοποίηση των ανωτέρω μεθοδολογιών αναπτύχθηκαν συστήματα που διακρίνονται σε δύο κατηγορίες ως εξής: 1ο Σύστημα της μεθόδου τηλεχειρισμού Remote Survey. Αναπτύχθηκε προκειμένου να υποστηριχθεί η μεθοδολογία της ενσύρματης σύνδεσης του χωροεικονογεωδαιτικού σταθμού στο διαδίκτυο και αποτελείται από τα ακόλουθα αδιαίρετα επιμέρους στοιχεία: • χωροεικονογεωδαιτικός σταθμός • οθόνη της server device • οθόνη της user device • παρατηρητής • στόχος και • συνθήκες 2ο Σύστημα της μεθόδου τηλεχειρισμού Remote Survey. Αναπτύχθηκε προκειμένου να υποστηριχθεί η μεθοδολογία της ασύρματης σύνδεσης του χωροεικονογεωδαιτικού σταθμού στο διαδίκτυο και αποτελείται από τα ακόλουθα αδιαίρετα επιμέρους στοιχεία: • χωροεικονογεωδαιτικός σταθμός • οθόνη της user device • παρατηρητής • στόχος και • συνθήκεςΜε την εφαρμογή των ανωτέρω συστημάτων και μεθοδολογιών εκτιμάται ότι θα βοηθηθεί στο έργο που επιτελεί τόσο η επιστημονική όσο και η επαγγελματική κοινότητα.